Tapurla

Tapurla (kohakääne Tapurlasse)Eesti kohanimeraamat, lk. 654 on küla Harjumaal Kuusalu vallas Juminda poolsaarel Hara lahe ääres. Külas asub Tapurla sadam.

Külast kagusse jääb Tapurlaht ja loodesse Naskali laht, mida on esmamainitud 1690. aastal kujul Nasgalli. Mõlemad on Hara lahe osad.

Küla nime on kirjutatud mitmel kujul. Küla on esmamainitud 1537 kujul Tapper. Järgnesid kirjapildid Tabba (1586), Tubberla (1637), Taberla (1732) ja Tapparla (1798). Kasutatud on ka nimekujusid Tappurla, Tappulla ja Taburla. Küla kuulus Kolga mõisale.

Ilmselt on küla saanud nime Tapurlahe järgi, mille ääres ta asub. Enn Tarveli arvates on laht omakorda saanud nime isiku järgi, kelleks võis olla näiteks Tappe, Tappete, Tapara või Tapari.

Rahvapärimuse järgi olid pärast Põhjasõda kõik külaelanikud katku surnud. Nende asemel olevat Soomest tulnud kolm meest, kelle nimedega kutsutakse senini küla talusid.

 Viited 

Kategooria:Kuusalu vald
Kategooria:Harju maakonna külad